Návrh zmeny uznesenia na využitie kmitočtového spektra pre obdobie krízových situácií

 

Uznesením 29. schôdze Rady obrany štátu bolo uložené ústrednému riaditeľovi SRo:
•	“Zabezpečiť vysielanie na okruhoch Slovensko 1 a ROCK FM Rádio v pásme VKV II súčasne s vysielačmi veľkého výkonu Nitra, Banská Bystrica a Prešov v pásme stredných vĺn a v pásme krátkych vĺn do zahraničia.”

V rozhlasovom vysielaní v posledných rokoch prišlo k zásadným zmenám. Hlavná váha rozhlasového vysielania sa preniesla z oblasti pásma stredných vĺn do pásma VKV II. Investičný rozvoj rozhlasového vysielania v súčasnej dobe je orientovaný výlučne na budovanie rozhlasových vysielačov v pásme VKV II (mapka pokrytia je v prílohe). Rozhlasové vysielanie v pásme stredných vĺn z dôvodov kvalitatívnych ako i ekonomických je obmedzované a perspektívnym zámerom SRo je úplné zrušenie rozhlasového vysielania v pásme stredných vĺn.

Rozhlasové vysielanie pre obdobie vzniku krízových situácií musí vychádzať z existujúceho stavu rozhlasového vysielania. Najmä z ekonomických, ale i z technických dôvodov, hlavné technické prostriedky, ktorými bude realizované rozhlasové vysielanie v dobe krízových situácií, musia tvoriť vysielacie prostriedky prevádzkované v bežnej prevádzke počas mierového života (potrebná obmena náhradných dielov, obmedzená skladovacia doba, vysokonapäťové komponenty bezprostredne pred uvedením pod napätie musia byť podrobené revíznym skúškam).

V podstatných rysoch sa zmenila vlastná technológia rozhlasového vysielania, zmenili sa zámery Slovenského rozhlasu na využívanie vysielacej technológie (orientácia na vysielanie v pásme VKV, postupné rušenie vysielania v pásme SV), zmenili sa požiadavky Ministerstva vnútra SR -Úrad civilnej ochrany na systém vysielania riadiacich a informačných dát (RDS – grupa 9A resp. 13). 

Súčasné zabezpečenie vysielania Slovenského rozhlasu za krízových situácií má byť koncipované najmä s ohľadom na krízové situácie spôsobené priemyselnými nehodami, alebo prírodnými katastrofami, prípadne vyvolanou teroristickou aktivitou .Hlavnou úlohou a významom rozhlasového vysielania pri vzniku krízových situácií je včasné varovanie a usmerňovanie obyvateľstva riadiacimi organmi, prenos telemetrických dát, automatické spúšťanie varovných a ochranných systémov, zvolávanie a usmerňovanie vybraných funkcionárov a pod

Pretože koncepcia zabezpečenia rozhlasového vysielania pre obdobie krízových situácií musí vychádzať z existujúceho stavu a perspektívneho zamerania rozhlasového vysielania v Slovenskej republike, návrh zabezpečenia vysielania počas krízových situácií vychádza z hlavných programových okruhov SRo s najlepším pokrytím, ktorými sú: Rádio SLOVENSKO a Rádio ROCK FM v pásme VKV II a v pásme krátkych vĺn programového okruhu Rádio SLOVAKIA INTERNATIONAL. 

V súčasnej dobe pokrytie územia Slovenskej republiky uvádzanými programovými okruhmi dosahuje:

-	Rádio Slovensko .....................................................................	94% (1)
-	Rádio ROCK FM......................................................................	94% (1)

Súčasné platné uznesenie ROŠ neodzrkadľuje dnešný stav v rozhlasovej prevádzke. Tým, že neakceptuje novo vzniknutú situáciu, prakticky stratilo svoju pôvodnú účinnosť a značne predražuje reálnu prevádzku. Z uvedeného dôvodu je nevyhnutné realizovať zmeny v doterajšom spôsobe rozhlasového vysielania v období krízových situácií.

     V zmysle uvedeného odporúčame po konzultácii so Slovenskými telekomunikáciami a.s., Rádiokomunikáciami, o.z. a Ministerstvom vnútra – Úradom civilnej ochrany, vzhľadom na vyhovujúce pokrytie územia SR signálom v pásme VKV, prijať vládou  Slovenskej republiky nové uznesenie, podľa ktorého pre vysielanie v krízových situáciách sa bude využívať iba sieť VKV – programový okruh Rádio SLOVENSKO a Rádio ROCK FM a sieť KV – programový okruh Rádio SLOVAKIA INTERNATIONAL.

Prílohy:

Konfigurácia vysielacej siete programu Rádio Slovensko  v pásme SV  je uvedená v tabuľke č.1.
Konfigurácia vysielacej siete programu Rádio Slovensko  v pásme VKV II je uvedená v tabuľke č.2.
Konfigurácia vysielacej siete programu Rádio ROCK FM  v pásme VKV II je uvedená v tabuľke č.3
Prehľadné rozmiestnenie vysielacích staníc šíriacich program Rádio Slovensko v pásme VKV II je uvedené na obr.č.1.
Prehľadné rozmiestnenie vysielacích staníc šíriacich program Rádio ROCK FM v pásme VKV II je uvedené na obr.č.2.

(1)	teoretické pokrytie hodnotené metódou RDK-2 podľa smernice MDPT SR TPT-R 5 pre monofónnu úroveň  
       signálu